Komisijos reglamentas (EB) Nr. 1812/2003
2003 m. spalio 15 d.
iš dalies pakeičiantis ir pataisantis Reglamentą (EB) Nr. 43/2003, nustatantis išsamias Tarybos reglamentų (EB) Nr. 1452/2001, (EB) Nr. 1453/2001 ir (EB) Nr. 1454/2001 taikymo taisykles, dėl pagalbos vietinei augalininkystės produktų gamybai atokiausiuose Europos Sąjungos regionuose
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. birželio 28 d. Tarybos reglamentą (EB) Nr. 1452/2001, įvedantį specialias priemones Prancūzijos užjūrio departamentų žemės ūkio produktams ir iš dalies pakeičiantį Direktyvą 72/462/EEB bei panaikinantį Reglamentus (EEB) Nr. 525/77 ir (EEB) Nr. 3763/91 (Poseidom) [1], ypač į jo 12 straipsno 4 dalį ir 15 straipsnio 7 dalį,
atsižvelgdama į 2001 m. birželio 28 d. Tarybos reglamentą (EB) Nr. 1453/2001, įvedantį specialiąsias priemones tam tikriems Azorų salų ir Maderos žemės ūkio produktams ir panaikinantį Reglamentą (EEB) Nr. 1600/92 (Poseima) [2], ypač į jo 5 straipsno 3 dalį,
atsižvelgdama į 2001 m. birželio 28 d. Tarybos reglamentą (EB) Nr. 1454/2001, įvedantį specialias priemones tam tikriems Kanarų salų žemės ūkio produktams ir panaikinantį Reglamentą (EEB) Nr. 1601/92 (Poseican) [3], su paskutiniais pakeitimais, padarytais Komisijos reglamentu (EB) Nr. 1922/2002 [4],
kadangi:
(1) Komisijos reglamentas (EB) Nr. 43/2003 [5], su pakeitimais, padarytais Reglamentu (EB) Nr. 995/2003 [6], nustato pardavimo vietinėse rinkose ir už gamybos regiono ribų pagalbos skyrimo sąlygas ir nustato tos pagalbos dydį Reglamento (EB) Nr. 1452/2001 12 straipsnio 1 dalyje ir 15 straipsnio 1 dalyje minimiems produktams.
(2) Norėdami dalyvauti vaisių ir daržovių pardavimo vietinėse rinkose pagalbos schemoje, patvirtinti operatoriai turi prisiimti minėto reglamento 42 straipsnio 2 dalyje minimus įsipareigojimus. Siekiant priimti nuostatą dėl tokių operatorių apskaitos tvarkymo, dokumentuose, kuriuos privaloma turėti, kad kompetentingos institucijos galėtų atlikti patikrinimus, reikėtų padaryti pakeitimus.
(3) Dėl pardavimo už gamybos regiono ribų reikėtų priimti leidžiančią nukrypti nuostatą dėl pagal KN kodą 0910 klasifikuojamų rausvųjų pipirų grūdelių. Šio produkto ypatybė yra ta, kad jo negalima supakuoti pagal metinėje sutartyje nustatytus pakuotės tapatumo reikalavimus, nes jis yra ne auginamas, bet renkamas gamtoje.
(4) KN kodui 0705 priskiriamos salotos ir trūkažolės. Reglamento (EB) Nr. 43/2003 II priede įtrauktos salotos, bet dėl esminės klaidos neįtrauktos trūkažolės, kurios klasifikuojamos pagal tą patį kodą.
(5) Todėl Reglamentą (EB) Nr. 43/2003 reikėtų atitinkamai pakeisti, kad būtų ištaisyta ši klaida.
(6) Šiame reglamente numatytos priemonės atitinka visų susijusių vadybos komitetų nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 43/2003 iš dalies keičiamas taip:
1) 42 straipsnio 2 dalies b punktas pakeičiamas taip:
"b) atskirai tvarkyti inventoriaus apskaitą ar vesti kitokius panašius dokumentus, reikalingus patikrinimui."
2) 46 straipsnio 2 dalies d punktas pakeičiamas taip:
"d) sklypų, kuriuose auginami produktai, koordinatės bei plotas, o jeigu tai augintojų organizacijos - kiekvieno augintojo vardas, pavardė bei adresas; sklypų koordinačių pranešti nereikia, jeigu pateikiamas produktas yra pagal KN kodą 0910 klasifikuojami rausvųjų pipirų grūdeliai;"
2 straipsnis
Reglamento (EB) Nr. 43/2003 II priede pagal KN kodą 0705 klasifikuojamų produktų apibrėžimas II stulpelyje pataisomas taip:
"0705 | Salotos ir trūkažolės" |
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
2 straipsnis taikomas nuo 2003 m. sausio 1 dienos.
Šis reglamentas yra privalomas visas ir taikomas visose valstybėse narėse.
Priimta Briuselyje, 2003 m. spalio 15 d.